SA spelers sukkel by LIVLouis Oosthuizen (Foto: Eric Espada / Getty Images via AFP) Die Suid-Afrikaanse Stinger-span (-5) wat bestaan uit kaptein, Louis Oosthuizen, Branden Grace, Dean Burmester en Charl Schwartzel, is ná die tweede ronde van die Mayakoba-toernooi van die LIV-gholfreeks in Mexiko in die sewende plek. Die tellings van die drie beste spelers word bymekaar gevoeg om die span se telling te bereken. Die voorlopers is die Crushers (-14) wat bestaan uit Charles Howell lll, Anirban Lahiri, Paul Casey en kaptein Bryson DeChambeau. Hulle is twee houe voor die 4Aces-span (-12) van kaptein Dustin Johnson, Patrick Reed, Pat Perez en die gesamentlike voorloper van die indiwiduele toernooi, Peter Uihlein (-9). Uihlein en Talor Gooch van die RangeGoats-span is een hou voor Howell lll. Branden Grace (-6) vaar die beste van die Suid-Afrikaners. Oosthuizen (+3) het sy tweede ronde op die 16de putjie verongeluk toe hy ŉ liederlike 7 op die syfer-4 aangeteken het. In die Honda Classic-toernooi op die Amerikaanse PGA-toer is die Amerikaner Chris Kirk (-13) twee houe voor sy landgenoot Eric Cole (-11) ná die voorlaaste ronde. Die Suid-Afrikaner Christiaan Bezuidenhout (-4) is in die gesamentlike 20ste plek en Garrick Higgo (-3) in die gesamentlike 31ste plek. Op die Sonskyntoer waai die wind die spelers deurmekaar in die Nelson Mandelabaai-kampioenskap op die Humewood-baan in Qqeberha. Brendon Timm, hoofbestuurder van die klub, het die winderige derde ronde beskryf as ŉ dag waarop die voëls eerder stap as vlieg. Die toernooi stuur Sondag af op ŉ spannende einde met ŉ groot groep spelers wat steeds kan wen. Die Fransman Tom Vaillant (-13) sal afslaan met ŉ een hou voorsprong, maar JJ Senekal (-12), Hennie O’Kennedy (-11), Brandon Stone (-11) en Dylan Mostert (-11) sal die Suid-Afrikaanse aanslag op die titel lei.